L'Ajuntament de Tarragona ha homenatjat les víctimes de la covid-19 aquest diumenge al vespre en un acte emotiu i sentit que s'ha celebrat al parc Francolí. L'esdeveniment ha començat amb un aplaudiment simbòlic adreçat als col·lectius essencials que han lluitat contra la pandèmia. En l'homenatge han participat persones afectades per la crisi sanitària, com mossèn Fort, el capellà de l'Hospital Joan XXIII, que va vèncer el virus. Tots ells han descobert una placa commemorativa al davant d'una olivera que servirà de record. Els assistents també han guardat un minut de silenci en memòria a les víctimes. La Carlotta Corona, una nena que va complir cinc anys confinada i que va ser felicitada per agents de la Guàrdia Urbana; l'Abderazak El Kouz, un jove de 16 anys molt implicat en diferents iniciatives del barri de Sant Salvador; la RongRong Zhu, de 36 anys, que pertany a la comunitat xinesa, molt significada en la vida de la ciutat; i mossèn Xavier Fort, capellà de l'Hospital Joan XXIII, que amb 82 anys ha superat el coronavirus. Aquests han estat els protagonistes de l'acte d'homenatge, perquè el seu testimoni representa a totes les persones que han patit durant l'emergència sanitària. Mossèn Fort, que ha estat l'únic que ha intervingut en els parlaments, ha afirmat que té un doble sentiment, positiu per a aquells que han aconseguit superar la malaltia però de tristesa pels que han mort. "Sóc un supervivent. Sento que no n'hi hagi més. Això no ho havíem vist mai, ni en una guerra s'havien mort tanta gent com ara", ha expressat. També ha agraït la tasca dels professionals de la sanitat i de tots aquells equips que han treballat en altres àmbits per superar la crisi. "Hem de valorar la vida. Tots hem de col·laborar per no perdre-la. Ara ens adonem que tots vivim al mateix planeta i que en som responsables", ha completat. L'acte, que ha estat conduït per la periodista Yolanda García i ha tingut una durada aproximada de tres quarts d'hora, ha aplegat unes 200 persones que tenien seient assignat al parc del Francolí. També hi ha intervingut l'escriptora Lurdes, que ha llegit un text escrit per l'ocasió, i els músics Guillem Vellvé, Alexis Lanza, Medir Bonachí i Xavier Pié, que han tocat diverses peces musicals. L'alcalde de Tarragona, Pau Ricomà, ha clos l'homenatge i ha remarcat que "l'esperit" de l'esdeveniment ha estat donar "escalf" a totes les famílies que han perdut un ésser estimat durant la pandèmia tant a causa del virus com per altres circumstàncies. Així mateix, Ricomà ha afirmat que els tarragonins han demostrat que són una societat solidària i ha apel·lat a la prudència dels ciutadans per evitar rebrots del virus, com ha passat al Segrià. "Hem crescut com a ciutat i seguirem creixent perquè tenim la determinació, la força i la solidaritat per a fer-ho possible", ha tancat el seu discurs.

Summary: Tarragona homenatja les víctimes de la pandèmia en un emotiu i sentit acte


La companyia Abertis ha arribat a un acord amb una filial d’Abu Dhabi Investment Authority pel qual li ven un 20% del seu negoci a Xile per 495 milions d’euros. L’acord engloba totes les concessions que gestiona Abertis al país andí en les quals té el 100% de participació. Abertis mantindrà el 80% de la participació i continuarà exercint el rol industrial. El negoci va generar el primer semestre del 2016 220 milions d’euros d’ingressos i 166 d’Ebitda, és a dir, el benefici brut d’explotació calculat abans de la deducció de les despeses financeres. L’operació que ara tanca li permetrà reforçar-se des del punt de vista financer per seguir creixent al país sud-americà. Abertis és l’operadora més gran d’autopistes a Xile per trànsit, amb la gestió de 771 quilòmetres repartits en sis concessions. Després d’incorporar el 100% d’Autopista Central el mes de gener, Xile és el tercer mercat del grup per Ebitda, després de França i Espanya, amb un 11% del total.

Summary: Abertis ven a Abu Dhabi Investment Authority un 20% del seu negoci a Xile per 495 milions


Tres persones han mort aquest diumenge al matí en la sortida de via d'un cotxe a la C-12 a Balaguer, segons ha informat el Servei Català de Trànsit (SCT). L'avís del sinistre s'ha rebut a les 07.32 hores al quilòmetre 173,2 de la C-12, entre la capital de la Noguera i Os de Balaguer. Per causes que s'estan investigant, hi ha hagut una sortida de via d'un turisme. Com a conseqüència de l'impacte, han mort tres dels ocupants del vehicle. A més, segons el Sistema d'Emergències Mèdiques (SEM), dues persones més han resultat ferides, una greu i l'altra menys greu, i les han traslladat a l'Hospital Arnau de Vilanova de Lleida. Arran de la incidència, s'han mobilitzat sis patrulles dels Mossos d'Esquadra, quatre dotacions dels Bombers de la Generalitat i dues ambulàncies del SEM, que han activat el servei de suport psicològic per als familiars. La C-12 està tallada en ambdós sentits a Balaguer, tot i que hi ha desviaments senyalitzats. (En l'actualització s'afegeix que l'accident ha deixat també dos ferits, un de gravetat, i el nombre de serveis d'emergències que han participat en el sinistre).

Summary: ACTUALIZACIÓ:Tres morts en la sortida de via d'un cotxe a la C-12 a Balaguer


El projecte del dipòsit de residus industrials no perillosos de Riba-roja d'Ebre (Ribera d’Ebre) ha quedat paralitzat després que el Govern hagi decidit actuar d’ofici i revisar la llicència ambiental, que caduca el 17 de juliol vinent. Segons ha explicat el conseller de Territori, Damià Calvet, la Confederació Hidrogràfica de l’Ebre (CHE) ha notificat que la llicència del futur dipòsit no es pot prorrogar perquè l’activitat que s’havia autoritzat encara no està en marxa i perquè hi ha hagut canvis normatius en matèria d’aigua. Davant d’aquest nou escenari, caldrà revisar les possibles afectacions del projecte en l’aigua, l’aire, els residus i la biodiversitat de la zona.  Amb aquest tràmit pendent, el conseller ha afirmat que l'Ajuntament de Riba-roja d'Ebre no podrà atorgar la llicència d'obres. "Hem rebut el missatge d'oposició de la comarca i hem trobat la forma, amb la revisió anticipada de l'autorització ambiental, de procedir a tancar l'etapa en què aquest projecte era possible", ha assegurat.  Calvet ha destacat que han complert "amb el compromís" de revisar "tècnicament i jurídicament" tot el procediment ambiental i urbanístic" del dipòsit de Riba-roja d'Ebre i ha reaformat la constatació que "ha estat resolt de manera correcta". Tot i això, la comunicació de la CHE, on es notificava al Departament que l'activitat no ha estat implantada, obre la possibilitat, segons el conseller, de no prorrogar l'autorització ambiental integrada, que caduca el 17 de juliol.  Davant les modificacions normatives en matèria d'aigua des de la concessió de la llicència, el 2013, cal revisar-la i adequar-la i així es comunicarà a l'empresa promotora del projecte, Lestaca, societat de Griñó i Urbaser. El Departament assenyala que no hi ha un termini tancat per enllestir la revisió, que podria fer-se en uns mesos o en un any, i que s'ha de fer sobre tots els vectors, aigua, aire, residus i biodiversitat. "La reobertura de la revisió marca el camí a seguir per la Generalitat", ha assegurat el conseller.  El nou procés s'ha de comunicar a l'empresa i l'Ajuntament i segons Calvet, aquesta revisió anticipada de l'autorització "fa que encara no estem en el tràmit de la llicència municipal". "El procediment que seguirem implica que el projecte no pugui arribar a temps per complir els paràmetres que estaven establert inicialment", ha dit.  El conseller ha dit no tenir constància de la nova inversió anunciada aquest dimarts per l'Ajuntament de Riba-roja d'Ebre i Lestaca que preveu la creació d'una planta de tractament de plàstics vinculada al projecte del dipòsit i que crearia trenta nous llocs de treball, que se sumarien als catorze que preveu el centre de valorització. "Entenem que el futur de la comarca passa per altres tipus de projectes, més vinculats als valors ambientals, paisatgístics, agroalimentaris i turístics que fan incompatible el projecte de l'abocador", ha defensat fent seu l'argument dels alcaldes riberencs que s'hi oposen. "Estem segurs que els municipis de la comarca sabran trobar camins per a una economia sostenible", ha afegit.  La presidenta del Consell Comarcal de la Ribera d'Ebre, Gemma Carim, que ha format part de la delegació d'alcaldes que s'ha reunit amb el conseller a Barcelona, s'ha mostrat satisfeta amb la proposta de Territori. Carim ha reiterat que la comarca viu una decadència industrial que se suma a la data de caducitat de les dues centrals nuclears i que l'aposta passa per tornar a recuperar valors agroalimentaris, turístics i patrimonials que l'abocador de Riba-roja posa en risc.

Summary: L'abocador de Riba-roja d'Ebre, paralitzat per la necessitat de revisar la llicència ambiental


La magistrada del jutjat d'instrucció 24 ha dictat llibertat provisional amb compareixença periòdica per a l'home detingut per una presumpta agressió sexual en un bar de la Gran Via de Barcelona després que la fiscalia no demanés cap mesura cautelar. La causa està oberta per una agressió sexual que s'hauria produït al voltant de les quatre de la matinada del dissabte. La magistrada que està aquest diumenge al capdavant del jutjat d'Instrucció 24 en funcions de guàrdia s'inhibeix al jutjat d'instrucció 14, que té el procediment obert des del dia dels fets. Una trucada al 112 va alertar els Mossos d'Esquadra, que es van desplaçar al lloc dels fets, van fer la detenció i la noia fou traslladada a un hospital.

Summary: Llibertat provisional per a l'home detingut per una presumpta agressió sexual en un bar de la Gran Via de Barcelona


El síndic de greuges, Rafael Ribó, ha lliurat aquest dijous al matí a la presidenta del Parlament, Carme Forcadell, l'informe anual 'Transparència, accés a la informació pública i bon govern'. Després de la reunió, en una roda de premsa posterior als faristols de la cambra, Ribó ha demanat a la Generalitat i a la resta d'administracions un "esforç" per fer una "campanya conjunta" que difongui i informi sobre el dret d'accés a la informació. Tal i com ha explicat el Síndic, el nombre de sol·licituds d'accés a la informació respecte el 2016 s'ha triplicat, tot i que ha lamentat que encara molts ciutadans no coneguin l'existència d'aquest dret, "ni què significa ni com es practica".

Summary: El Síndic de Greuges demana al Govern i les administracions una campanya conjunta sobre el dret d'accés a la informació


El cap de llista del PPC  a les eleccions del 26-J i ministre d'Interior en funcions, Jorge Fernández Díaz, ha criticat aquest diumenge "la incitació a l'odi" que hi ha a Catalunya contra el Partit Popular. "Està tipificat al nostre codi penal el delicte a la incitació a l'odi, a la xenofòbia i al racisme", ha dit. El candidat popular ha fet aquestes declaracions un dia després que Sánchez-Camacho fos increpada per una paradista en una plaça de Vic que li va dir: "No volem merda a la plaça". Sánchez-Camacho es va veure obligada a abandonar el lloc amb crits de: "Fora! Fora!" El cap de llista del PPC ha assenyalat que aquestes actituds sorgeixen de pactes que han exclòs als populars com els de Castelldefels, Badalona o el conegut Pacte del Tinell del tripartit. Fernández Díaz ha fet referència als fets que van passar a Vic amb l'escridassada a Sánchez-Camacho citant en un primer moment al pacte del Tinell liderat per PSC, ERC i ICV-EUiA, que "tenia com objectiu que no es pactaria amb el PP i treure'l de les institucions". Segons ha remarcat, era "un pacte radicalment antidemocràtic". De fet, ho ha comparat amb altres acords que s'han produït com per exemple a Castelldefels i Badalona.  El també ministre d'Interior ha manifestat que el que va passar a Vic no és casualitat perquè pactes contra el PP i que demonitzen al PP "com s'ha vist a Castelldefels, Badalona o el pacte del Tinell comportaven una incitació a l'odi". En aquest context, ha recordat que l'agència europea de defensa dels drets fonamentals té un observatori per identificar les conductes que inciten a l'odi en l'àmbit de la UE. Acte seguit, ha recalcat que "està tipificat al codi penal el delicte a la incitació a l'odi, a la xenofòbia i al racisme".  En aquest sentit, ha dit que "a Catalunya s'incita a l'odi contra el PP i les agressions que sofrim a seus, que pateixen candidats i que va patir ahir Sánchez-Camacho són una conseqüència del delicte d'incitació a l'odi". Fernández Díaz ha manifestat que denunciava "públicament aquesta conducta d'incitació a l'odi i intent d'excloure a les institucions al PP. És una conducta delictiva i que no en poques ocasions s'acaba amb una conducta violenta", ha afegit. "No ens acovardiran, ni deixarem de donar la cara i defensarem els mateixos principis i valors en els que creiem, però hem de denunciar que no es construeix una societat democràtica, pacífica, democràtica i lliure amb conductes com aquestes. Per això són perseguides aquestes conductes que inciten a l'odi i aquí s'incita a l'odi al PP", ha denunciat.   Ha insistit que aquesta situació no passa per casualitat i que uns apuntes i altres executen l'acció. "Normalment és la CUP els que executen aquestes accions, però són altres fariseus, sepulcres blanquejats, els que amb el seu discurs creen el caldo de cultiu per generar aquest odi. Alguns son 'tontos' útils, altres companys de viatges i altres actors principals". En aquest context, ha fet referència directament al PSC, que va votar a favor que es fes el pacte contra el PP a Castelldefels i a Badalona.   Possible denuncia  Durant l'acte electoral, ha reiterat que denunciarien aquesta situació. Després del míting i de diverses preguntes dels periodistes sobre aquesta mateixa qüestió, el cap de llista del PPC ha assenyalat, sense concretar més, que estan pensant denunciar l'escridassada a Sánchez-Camacho.  Albiol compara amb "l'Alemanya dels anys 30" l'escridassada a Camacho  Per la seva part, el coordinador del PP català, Xavier Garcia Albiol, ha lamentat l'escridassada que va patir Sánchez-Camacho el dissabte a Vic i s'ha preguntat: "¿Alemanya, principis dels anys 30? ¡No! És la Catalunya del procés en estat pur", ha dit en una piulada a Twitter.

Summary: Fernández Díaz denuncia "la incitació a l'odi" que hi ha a Catalunya contra el PP després de l'escridassada a Camacho


Un projecte sobre la detecció de plaques d'ateroma en pacients amb el virus de la immunodeficiència humana (VIH) ha estat un dels guanyadors de la 3a convocatòria de projectes d'investigació en VIH i hepatitis del programa Gilead Fellowhsip Program 2015. El projecte es desenvoluparà conjuntament estudiant les artèries de pacients de la Unitat de Detecció i Tractament de Malalties Aterotrombòtiques (UDETMA) i de la Unitat VIH de l'Hospital Universitari Arnau de Vilanova de Lleida.  L'Institut de Salut Carlos III s'encarrega de la selecció de projectes que, per tercer any consecutiu, la companyia biofarmacèutica Gilead Sciences promou per fomentar el desenvolupament de la investigació assistencial a l'estat espanyol.  El projecte, titulat 'Adventitial Vasa Vasorum and subclinical atheromatosis in HIV infection', utilitzarà una tècnica diagnòstica no invasiva com és l'ecografia arterial amb l'ús de contrast per estudiar el comportament de la malaltia ateromatosa en pacients infectats pel VIH. La investigadora principal del projecte és la Dra. Elvira Fernández, cap de Servei de Nefrologia de l'Arnau de Vilanova i, actualment, directora de l'Institut de Recerca Biomèdica de Lleida (IRBLleida).  El procés de selecció dels projectes ha comptat amb dues etapes. A la primera, experts internacionals seleccionats per l'Institut de Salut Carlos III van fer una avaluació cientificotècnica. A la segona fase, la comissió tècnica d'avaluació es va reunir amb un panell d'experts de les àrees de VIH, hepatitis i hematooncologia, per confeccionar finalment la llista de projectes proposats per al seu finançament. Cada projecte rebrà, com a màxim, 50.000 euros per a la seva execució.

Summary: Premiat un projecte de recerca de l'UDETMA sobre diagnòstic d'ateromatosi subclínica en pacients amb VIH


El president de la Generalitat, Carles Puigdemont, que aquest dijous ha inaugurat un institut a Molins de Rei (Baix Llobregat), ha acusat Mariano Rajoy de "cínic" per oferir durant el seu discurs d'investidura d'ahir una millora del sistema de finançament a les comunitats autònomes quan el pròxim 1 de gener "farà tres anys que està caducat". "Oferir com a pacte allò que és una obligació frega el cinisme", ha reblat. En aquest sentit, Puigdemont ha afegit que el que hauria de fer Rajoy és "demanar excuses i rescabalar les quantitats de diners que durant aquests anys no hem rebut". Sobre el discurs d'investidura de Rajoy, el president de la Generalitat ha assegurat que "sembla evident" que la legislatura comença malament quan el partit que la facilitarà, el PSOE, "està trencat, dividit i ple de contradiccions" i ha lamentat que pel que fa a la qüestió catalana el PP ha trobat un nou aliat en el PSOE. En declaracions als mitjans de comunicació posteriors a la inauguració de l'Institut Lluís de Requesens de Molins de Rei, el president de la Generalitat, Carles Puigdemont, ha destacat que si com va reconèixer ahir Mariano Rajoy el debat sobre Catalunya és un dels desafiaments més grans del govern espanyol, el normal seria que aquest proposés "solucions d'alçada" per a temes clau com és el finançament i que no caigués en el "cinisme" de presentar com un pacte allò que es una obligació que l'Estat s'ha saltat els últims tres anys.  Sobre la possibilitat d'assistir a la Conferència de Presidents que el candidat del PP va proposar durant el seu discurs d'investidura, Puigdemont no ha volgut confirmar si hi assistirà o no. Aquí, ha apuntat que Catalunya "acompanyarà"  les comunitats que vulguin millorar el seu sistema de finançament, però ha deixat clar que Catalunya "aposta per un altre model" davant els reiterats incompliments de l'estat espanyol. "El que ha de fer l'Estat és demanar excuses i retornar a Catalunya els 1.000 milions que ha deixat de percebre aquesta anys", ha afegit. Sobre el discurs d'investidura del president del govern espanyol en funcions i candidat del PP, Mariano Rajoy, el president de la Generalitat ha lamentat que tot sembla indicar que la legislatura ja comença malament. Ho ha justificat pel fet que el PSOE, el partit que el facilitarà amb la seva abstenció, "està trencat, dividit i ple de contradiccions",  i perquè l'acord amb Ciutadans que el farà possible "es va donar per mort" en el seu moment pels mateixos qye el van signar. "Tots han dit que faran costat a un president en qui no confien i això no augura res de bo", ha assenyalat. Pel que fa a Catalunya, Puigdemont ha lamentat que en el seu discurs, Rajoy "va insistir en tot allò vell que no ha funcionat" el que fa pensar que l'estat espanyol "seguirà enrocat en les seves posicions" donant l'esquena a la voluntat majoritària del poble de Catalunya amb la "sorpresa" que tindrà l'ajuda d'un nou aliat: el PSOE. ""Rajoy se sent més acompanyat en aquesta negació unilateral de la realitat de Catalunya que fa unes setmanes", ha reblat. Tot i que ha assegurat que un cop sigui investit president trucarà a Mariano Rajoy per felicitar-lo i demanar-li una entrevista un cop formi govern, Puigdemont està convençut que aquesta trobada no passarà de ser de "cortesia" perquè el govern espanyol continua sense una proposta "acceptable" per a Catalunya que hauria de passar pel respecte al que ha decidit el poble català a les urnes així com el PP ha demanat respecte al partit més votat a les darreres eleccions perquè pugui formar govern.

Summary: Puigdemont acusa Rajoy de "cínic" per oferir una nou sistema de finançament quan l'actual fa tres anys que està caducat


El diputat del PSC al Congrés José Zaragoza ha afirmat aquest diumenge que el PSOE vol governar "com fins ara" amb Podem, que la passada legislatura donava suport a l'executiu socialista des de l'exterior. "Nosaltres hem governat amb Podem i amb la resta de grups parlamentaris amb els quals hem arribat a acords", ha dit en una entrevista amb Rac1 en què ha defensat "un pacte de legislatura amb Podem i, si no és possible, un pacte d'investidura". El diputat català ha recordat que l'alcaldessa de Barcelona, Ada Colau, va ser investida amb els vots del PSC sense "cap pacte escrit", va formar un govern inicial "monocolor" i després hi va acordar l'entrada dels socialistes "per donar-se estabilitat". "És el que passa a Europa normalment: que al guanyador se li permet la investidura i després aquest ha de buscar la estabilitat i la majoria parlamentària per tirar endavant el seu projecte i moltes vegades això acaba havent de fer un govern en què inclous les diverses forces polítiques amb què vols governar", ha reflexionat. Per això ha lamentat que Unides Podem no donés suport a la investidura del secretari general del PSOE, Pedro Sánchez. Zaragoza ha assegurat que la "posició de força" de Podem i del seu líder, Pablo Iglesias, rau en què "suma els seus vots als del bloqueig de PP, Cs i Vox" i li ha retret que "ha negociat amb Pedro Sánchez com ha negociat amb Íñigo Errejón", exdirigent lila i ara portaveu a l'Assemblea de Madrid. També ha criticat que, durant les negociacions, "semblava que el més important era l'estat d'ànim de Pablo Iglesias" en comptes d'un acord programàtic.

Summary: Zaragoza (PSC) assegura que el PSOE vol governar amb el suport de Podem "com fins ara"


El departament d'Empresa i Coneixement invertirà 1,2  milions d'euros en l'obertura aquest any de sis noves oficines exteriors de comerç i inversions que sumades a les actuals 36 que estan en funcionament deixaran la xarxa d'oficines de representació de Catalunya arreu del món en 42 punts d'atenció a les empreses catalanes, segons ha anunciat el titular del departament, Jordi Baiget. El conseller ha explicat que amb aquesta ampliació de la xarxa de representació, el Govern passarà de donar cobertura a 90 mercats a 109 regions econòmiques d'interès comercial. Les noves oficines s'obriran a l'Havana, Teheran, Los Angeles, Nairobi, Zagreb i Amsterdam. La xarxa d'oficines de representació amb 128 persones s'ampliarà fins a 15 persones més amb les noves sis oficines.  En el transcurs de la roda de premsa, Núria Betriu, directora general d'Indústria, ha reconegut que Catalunya és el territori amb la xarxa d'oficines més gran de tot l'Estat i amb un cens de punts d'atenció que suposa menys de la meitat dels 90 punts de representació comercial que té l'ICEX del govern espanyol.  L'obertura d'aquestes noves oficines respon a les necessitats detectades per part del Govern de les pimes catalanes per augmentar la seva presència internacional.  En el cas de Teheran, on la Generalitat va tenir una oficina de representació entre el 1992 fins el 2007, tancada per l'aïllament polític del règim iranià, el Govern ha decidit la seva reobertura per la nova situació política del país i la fi de les mesures de bloqueig que han fet que en l'últim any hi hagi 616 empreses catalanes que exporten en aquell país.  L'oficina de l'Havana també respon a un canvi de la conjuntura política d'aquest país de l'istme centreamericà i a les oportunitats que s'obren amb l'obertura del mercat cubà.  Betriu també ha justificat l'obertura de l'oficina de Los Angeles, veïna de l'oficina que la Generalitat té a Silicon Valley, pel fet que el 40% dels béns que entren al mercat nord-americà ho fan a través d'aquesta ciutat californiana.  Les oficines de Zagreb i Nairobi serviran per cobrir els mercats de la regió balcànica i la regió est del continent africà.  Finalment, Amsterdam ajudarà a incrementar les relacions de les empreses catalanes en l'àmbit de la I+D pel fet que 2.900 empreses internacionals que es relacionen en el món de la I+D estan ubicades en aquesta ciutat holandesa.  Baiget ha subratllat que l'obertura d'aquestes noves oficines de representació s'integra en l'estratègia d'impuls a la internacionalització de l'empresa catalana.  En aquesta estratègia que el Govern desplegarà aquest exercici, Baiget ha explicat que des d'Acció aquest 2017 s'organitzaran 138 missions empresarials amb la previsió que participin més de 1.000 empreses.  Baiget ha explicat que aquest pla de suport, l'obertura de noves oficines i les missions empresarials, són iniciatives necessàries per ajudar a les empreses que volen obrir nous mercats.  El conseller ha recordat que el 92% de les empreses industrials que exporten són pimes i per tant es tracta de companyies que requereixen de suport extern per poder consolidar la seva presència internacional.

Summary: El Govern obrirà aquest any sis noves oficines exterior de comerç i inversions, entre elles a l'Havana i a Teheran


L'Esquerra Unitària Europea (GUE) ha proposat que se celebri un debat sobre l'empresonament de Jordi Sànchez i Jordi Cuixart en el proper ple del Parlament Europeu, que se celebra la setmana vinent a Estrasburg. Arran d'una proposta d'IU, Podem i Bildu, el grup parlamentari plantejarà dijous la petició a la Conferència de Presidents, l'òrgan que decideix l'agenda final de la sessió. En tot cas, perquè el debat tiri endavant cal el suport del grup socialdemòcrata que lidera l'italià Gianni Pittella, i del que forma part el PSOE. Fonts del grup han explicat a l'ACN que encara no s'ha pres cap decisió, però que és "poc probable" que s'accepti. "Esperem que estiguin a l'alçada", ha assegurat l'eurodiputada valenciana Marina Albiol, d'IU.  El debat que proposa la GUE té com a títol 'Violació dels drets polítics i de les llibertats civils a l'Estat espanyol', tot i que els grups polítics podrien acordar modificar-ne el nom i fer la discussió amb un títol que pogués acceptar tothom.  "Com quan va començar la legislatura, el PSOE ha de tornar a decidir entre la dreta i l'esquerra. Veurem quin PSOE hi ha, si el que dona suport incondicional al govern de Rajoy a l'Estat, s'enroca en el règim del 78 i compra el discurs nacionalista espanyol, o el que creu que encara hi ha vies per solucionar la situació i es posa del bàndol dels drets fonamentals", ha indicat Albiol en un comunicat.  Segons Albiol, l'empresonament de Sànchez i Cuixart situa l'Estat "en un moment polític nou". L'eurodiputada valenciana ha lamentat que les institucions de la UE "donen suport al PP" i "segueixen dient que es tracta d'un afer intern", però ha instat a què això canviï.  "Quan es posen dues persones a la presó per convocar manifestacions polítiques, la UE ha d'intervenir", ha afirmat Albiol.

Summary: L'Esquerra Unitària Europea reclama debatre sobre l'empresonament de Sànchez i Cuixart al proper ple de l'Eurocambra


L'alcaldessa de Barcelona, Ada Colau, ha recordat aquest divendres que el president del grup municipal del PSC, Jaume Collboni, agafarà des de la tinència d'alcaldia el lideratge de cultura, però ha afegit que treballaran "des de la col·laboració i del consens per fer els equips i tirar la feina endavant". Així mateix, Colau, a la presentació de la programació del Festival Grec 2016, ha volgut deixar ben clar que aquests equips encara no estaven dissenyats. L'alcaldessa també ha explicat que aquest dijous es van acabar de fer unes consultes a les bases de Barcelona en Comú que van validar un pas més de l'acord amb el PSC.

Summary: Colau diu que treballarà des de la col·laboració i el consens amb Collboni per fer els equips de Cultura


Creu que la sentència deixa en mans del Suprem "l'aplicació de mesures que facin que es compleixi de forma efectiva la pena" ACN Madrid.-El secretari general del PP, Teodoro García Egea, ha reaccionat aquest dijous a la sentència del Tribunal de Justícia de la UE (TJUE) que reconeix la immunitat del líder d'ERC, Oriol Junqueras, com a eurodiputat abans de ser condemnat. Segons García Egea, Junqueras "ha estat condemnat per sedició i ha de complir les penes com qualsevol ciutadà espanyol i europeu", perquè "ningú dubta que ha estat condemnat per intentar donar un cop d'Estat" i, per tant, "ha de complir la seva pena". En tot cas, ha apuntat que cal esperar "a veure en què es tradueix" la decisió de la justícia europea perquè al seu entendre deixa en mans del Suprem "l'aplicació de mesures que facin que es compleixi de forma efectiva la pena a què ha estat condemnat Junqueras".

Summary: El PP diu que Junqueras "ha de complir les penes" per "intentar un cop d'Estat" malgrat la sentència del TJUE


L’Estat espanyol ha designat els seus representants a la Comissió Bilateral amb la Generalitat. La presidència de la representació de l’Estat a la Comissió Bilateral serà exercida per la ministra de Política Territorial, Carolina Darias. El Consell de Ministres d’aquest dimarts ha aprovat que hi siguin els secretaris d’Estat de Política Territorial, Hisenda, Transports, Relacions amb les Corts, la delegada del govern espanyol a Catalunya, Teresa Cunillera, i el titular de la direcció general de Cooperació Autonòmica i Local. La Comissió Bilateral es va reunir per última vegada l’estiu del 2018 al Palau de la Generalitat, amb l’anterior govern de Pedro Sánchez, després de set anys sense que es convoqués.  Encara no hi ha data per a la pròxima trobada.

Summary: L’Estat designa els seus representants a la Comissió Bilateral amb la Generalitat


Uns 10.000 delegats de la UGT de Catalunya han aprovat aquest dimarts la signatura del Quart Acord Interprofessional de Catalunya. La participació ha estat del  51,63%. El 87,68% dels participants han votat a favor, el 7,49% en contra i el 4,83% en blanc. Per tant, la UGT de Catalunya amb les organitzacions implicades signaran l’acord el divendres vinent, 27 de novembre, a les 12.00 h.

Summary: La UGT aprova la signatura del quart acord interprofessional de Catalunya


Catalunya és la comunitat autònoma que més lluny es troba de recuperar la despesa que destinava a l'atenció primària el 2009. Segons un informe d'Amnistia Internacional, la desinversió entre 2009 i 2018 arriba al -24%, molt per sobre del -13% que de mitjana cau a l'estat espanyol. També és de les regions que és a més distància de tornar a la despesa sanitària general d'abans de les retallades. Per contra, l'informe destaca que lidera el rànquing quant a despesa destinada a concerts sanitaris, gairebé un 25%, més del doble que la resta de comunitats, que en la majoria de casos se situen per sota del 10%.  En l'informe, que analitza l'impacte de les polítiques d'austeritat, Amnistia lamenta que tot i que el PIB espanyol ha augmentat un 8,6% des del 2009 això no ha suposat un augment equivalent en despesa sanitària pública, que s'ha reduït en un -11,2% durant el mateix període. Per contra, sí que s'ha incrementat la despesa sanitària privada, en un 16,28%.   El mateix patró s'ha repetit a una escala més petita, per comunitats autònomes, amb l'única excepció de les Illes Balears, que sí que recuperen la inversió de fa onze anys. Catalunya és la cinquena comunitat on més cau la inversió respecte 2009, en un -12,37%, per darrere de Castella La Manxa, Astúries, La Rioja i Galícia.    Despesa sanitària per habitant   Una altra xifra "alarmant" segons AI és que entre el 2009 i el 2018 s'ha reduït la despesa sanitària per habitant en un -10,5%, fet que suposa que el 2018 l'Estat va gastar per cada persona 147 euros menys que fa una dècada, amb un total de 1.248 per habitant. En el cas de Catalunya, es destinen 186 euros menys, amb un total de 1.227 per habitant.    Atenció Primària   Un dels focus de l'informe és la despesa destinada concretament a l'àmbit de l'atenció primària, "fonamental per afrontar una crisi sanitària com la pandèmia del coronavirus". Segons l'organització, ha estat una de les àrees més perjudicades, reduint-se de mitjana en l'última dècada en un -13% a tot l'Estat i en un -24% a Catalunya. L'única comunitat on augmenta la despesa és a Múrcia, on ho fa en un 6,9%.    Quant a les ràtios de personal mèdic i d'infermeria en atenció primària per cada 1.000 habitants es manté similar a l'any 2009 si bé a Catalunya creix un 0,06% en tots dos casos, lleugerament per damunt de la mitjana espanyola.   Salut pública   Pel que fa a la despesa en salut pública Espanya hi destinava 723 milions d'euros el 2009 en front als 604 del 2018. En el cas català, la despesa era de 79 milions i s'ha reduït fins als 62 (-21%).     Concerts sanitaris   D'acord amb el document d'AI, Catalunya encapçala la despesa sanitària en concerts, és a dir, despesa efectuada en la compra de serveis sanitaris a agents privats.  Mentre que la variació de la mitjana estatal d'aquest indicador gairebé no fluctua entre 2009 i 2017 i passa del 8,98% al 9,24%, Catalunya és la que més despesa dedica a aquesta partida, amb un 24,89%. La segueixen les Illes Balears (11,1%) i Madrid (10,7%) i en la resta de comunitats és inferior al 10%.  Per tot plegat, Amnistia assenyala que Espanya ha d'adoptar "una estratègia de reforç" del Sistema Nacional de Salut i demana a les autoritats estatals i autonòmiques que prioritzin la recuperació de la despesa total i per habitant als nivells existents abans de les mesures d'austeritat. A més, demanen que s'incrementi la inversió de manera progressiva i que es prioritzi l'atenció primària amb més recursos humans i materials.  De la mateixa manera, l'organització demana reforçar també els mecanismes de rendiment de comptes davant "potencials mesures de restricció de la despesa sanitària".

Summary: Catalunya encapçala la reducció de despesa en Atenció Primària a l'Estat amb un 24% menys que el 2009, segons Amnistia


Dues joves de 14 i 15 anys de Torrefarrera (Segrià) estan desaparegudes des d'ahir dijous quan van marxar abans d'hora de classe amb l'excusa d'anar al metge. Els Mossos d'Esquadra van rebre la denuncia per part dels pares de la menor i han traslladat el cas al grup d'investigació que començarà a rastrejar xarxes socials per intentar descobrir on poden ser les noies, que són amigues. Segons ha explicat el pare d'una d'elles al diari la Mañana, tenien bona relació amb la seva filla tot i que la setmana passada la van castigar prenent-li el mòbil.

Summary: Denuncien la desaparició de dues joves de 14 i 15 anys a Torrefarrera


La comissió de govern de l'Ajuntament de Barcelona va aprovar definitivament dijous passat la zona verda central del nou barri de la Marina del Prat Vermell, a tocar de la Zona Franca i dins el districte de Sants-Montjuïc. El projecte, amb un pressupost de 5,9 MEUR, es licitarà durant el primer semestre del 2016 i preveu habilitar 20.000 metres quadrats de verd amb zones d'estada i de passeig. En concret, es tracta de la urbanització de la zona verda central d'aquest sector, una plaça-parc, que estarà ubicada entre els carrers de Pontils, el carrer d'Ulldecona, els carrers de Cal Cisó i del Ferro, i el carrer d'Arnes. Tot plegat, segons els consistori barceloní, permetrà relligar l'eix Nord-Sud d'aquest àmbit, entre els carrers de Foc i Motors. El projecte, obra de l'equip Cáceres Arquitectura. S.C.P, recull els suggeriments de l'Associació de Veïns d'Eduard Aunós. A més, fruit del procés de participació seguit amb els veïns i joves de La Marina del Prat Vermell, s'ha acordat incorporar dues pistes esportives cobertes que substituiran la pista que estaven fent servir actualment en la zona on s'hi ubicarà el parc. El verd (4.370 m2) que es projectarà en aquesta nova super-illa va més enllà de la consideració de parc vegetal o de carrers amb parterres i arbres. Aquesta pastilla central constarà de cinc espais connectats entre ells amb llocs d'estada, de passeig dotats de superfícies 'entapissades de verd', amb especies arbustives, amb diferents tipus i mides d'arbres, cromatisme, olors i ombres més o menys intenses. A més de la zona verda, l'àmbit inclourà també àrees de jocs (196 m2); bancs (108); cadires (76); i papereres (18), hi haurà arbrat nou (192 unitats: alzines, roures, lledoners, etc.); arbres que es conservaran (27); arbrat de floració i coloració (espígol, ginesta); arbrat d'aigua (pollancre, bedoll, til·ler) espècies de zones humides i enfiladisses.

Summary: Llum verda a la urbanització del gran parc central del nou barri de la Marina del Prat Vermell per 5,9 MEUR


El celler Abadia de Poblet s'ha llançat a produir vins amb varietats autòctones de la Conca de Barberà i recuperant processos ancestrals similars a les que utilitzaven els monjos del monestir cistercenc. Així, s'han fet servir tècniques de viticultura no invasiva, vinificacions en grans dipòsits de ciment i sense additius durant la fermentació, i una criança en grans barrils tal i com es feia antigament. En concret, són tres noves referències: un blanc, un negre i un vi de finca 100% trepat, denominat 'La Font Voltada', que ja ha rebut diversos reconeixements. D'aquesta se n'ha fet una edició més limitada, de 1.200 ampolles, i el seu preu ronda els 40 euros. La bodega, que a dia d'avui no és un espai obert al públic, emmagatzema aquesta nova producció de 'Vins de monestir' de l'equip vinícola d'Abadia de Poblet, que pertany al grup Codorníu Raventós. El monestir de Poblet és l'únic que conserva vinyes i un celler en actiu. El grup Codorníu, que hi produeix dos vins joves des de fa anys, ha afegit tres vins més, sota la marca 'Vins de monestir', amb la premissa d'elaborar-los tal com feien els monjos antigament i aprofitant les varietats autòctones del territori, sobretot el trepat i el garrut. Un dels nous vins està elaborat precisament amb 100% trepat, utilitzant el raïm sencer amb la rapa inclosa. El vi pren el nom de la finca, en unes vinyes antigues entre Sarral i Montbrió de la Marca. 'La Font Voltada' fa referència a la rasa que hi ha al costat de la vinya. "És Conca de Barberà en estat pur", ha dit l'enòleg Ricard Rofes, del grup Codorníu. Per elaborar aquest vi, envellit 14 mesos en bótes de 600 litres amb més d'un ús, el grup va buscar especialment aquesta finca, de les més antigues de la Conca -algunes vinyes tenen més de cent anys-, si bé el celler disposa de més de 30 hectàrees de vinyes en propietat, 10 de les quals es troben dins de les muralles del monestir de Poblet. En una altra finca, al sud-oest de la comarca, a les parts altes de la vessant de la Serralada de Prades, es cultiven les varietats garnatxa i ull de llebre que, junt amb les autòctones trepat i garrut, conformen l'altre vi negre que presenta el celler, l'Abadia de Poblet negre. Destaca per la seva criança a fudres de 4.000 litres, com es feia segles enrere.  Finalment, l'Abadia de Poblet blanc s'ha fet en un 70% macabeu, i també parellada. Prové de vinyes plantades durant la primera meitat del segle XX. Ha estat durant gairebé 13 mesos en un dipòsit de ciment. Se n'han elaborat 4.000 ampolles mentre que del negre, unes 10.000. Ambdós són de l'anyada 2015, i 'La Font Voltada' és del 2014.  "Malgrat ser frescos, hem aconseguit fer vins seriosos". Segons Rofes, amb aquest nou projecte enològic s'ha volgut extreure l'essència de la Conca de Barberà. "L'objectiu és traslladar al consumidor un tros del paisatge de la Conca a través d'aquests vins i, a més, amb elaboracions ancestrals en un procés no intervencionista", conclou.

Summary: El celler Abadia de Poblet elabora vins amb varietats autòctones i tècniques ancestrals dels monjos


Tardà demana al líder del PSOE que "no prengui el pèl" a Catalunya i reivindica el diàleg i la desobediència civil ACN Madrid.-El portaveu d'ERC al Congrés, Joan Tardà, ha anunciat el vot afirmatiu a la moció de censura del PSOE deixant clar que no significa un suport a les polítiques dels socialistes. "El nostre sí a Sánchez és un no a Rajoy", ha resumit en la seva intervenció. Així mateix, ha remarcat que Catalunya sap que hi ha diferències entre un govern del PSOE amb el Podem i un govern del PP amb Cs. Això sí, Tardà ha demanat a Sánchez que "no prengui el pèl" a Catalunya que, segons el portaveu dels republicans, té "massa dolor". En la seva intervenció, ha reivindicat la via del diàleg i de la "desobediència civil pacífica". "Encara que treies pit de tenir-los a la presó, seguiríem demanat diàleg", ha conclòs.  El suport dels diputats d'ERC a la moció de censura no és un suport al PSOE sinó "un rebuig al PP". De fet, Tardà ha recordat que el partit de Sánchez "s'ha esforçat molt en semblar-se al PP, donant suport i legitimant el 155 i els presos polítics". Tot i així, ha volgut establir diferències entre un govern del PSOE amb el suport de Podem i un altre del PP amb el suport de Cs. Tardà ha demanat a Sánchez que posi "voluntat i atreviment" tot alertant que sinó es convertirà en un "mini Zapatero". En aquest sentit, ha fet referència al fet que l'expresident del govern espanyol no se'n va sortir amb l'Espanya federal per falta de voluntat política i de suports dins del partit. El portaveu dels republicans ha avisat que no es creurà que "la cosa va en serio" fins que no plantegi un escenari de diàleg. De fet, les apel·lacions al diàleg han estat una constant del discurs del republicà. Fins i tot, ha assegurat que encara que Sánchez tragués pit de tenir polítics catalans a la presó, ERC seguiria demanant diàleg emulant personatges històrics com Nelson Mandela, Mahatma Gandhi o Martin Luther King. Segons Tardà, mai s'assumirà la criminalització de la "desobediència civil i pacífica" i ha reclamat una fase de diàleg "des de la confrontació" com un pas imprescindible per arribar a la negociació i a la intermediació.

Summary: ERC anuncia el vot favorable a la moció de censura: "El nostre sí a Sánchez és un no a Rajoy"


La consellera d'Empresa i Coneixement, Àngels Chacón, ha participat aquest divendres en l'acte de clausura del congrés més important del sector audiovisual, l'Integrated Systems Europe (ISE). La fira, celebrada a Amsterdam aquesta setmana, tindrà lloc a la capital catalana a partir de l'any que ve. "L'ISE ve a créixer a Barcelona, de la mateixa manera que ho va fer el MWC l'any 2006", ha afirmat la consellera. "Sabem que venir a la ciutat genera molta expectativa", ha afegit. Dels 1.300 expositors que han participat en l'edició d'enguany, 500 ja han reservat 47.000 metres quadrats de la fira per l'any vinent. Aquest any, el congrés ha ocupat una superfície total de 55.000 metres quadrats.  Chacón ha definit Catalunya com un territori "atractiu" per acollir aquest tipus d'esdeveniments, amb presència de més de 8.600 empreses estrangeres i un "potent" ecosistema de 'startups'. Així mateix, ha qualificat l'economia catalana d'"oberta, dinàmica i innovadora".  Pel que fa al sector audiovisual, la consellera ha assegurat que viu de la "innovació i la creativitat" i, per tant, "hi encaixa perfectament la cada cop més necessària col·laboració entre corporacions i 'startups'". "Avui Barcelona agafa a Amsterdam el testimoni de l'ISE i és un honor per Catalunya poder acollir una de les fires més importants del món", ha afirmat la consellera.  Durant la fira, la delegació catalana ha mantingut trobades amb empreses tecnològiques dels Països Baixos. Entre aquestes, s'han reunit amb Noble Environmental Technologies (ECOR), dedicada al desenvolupament de tecnologies de reciclatge d'alt valor per promoure l'economia circular, i amb la proveïdora de serveis de comptabilitat Yuki Software, entre altres. La consellera ha estat acompanyada pel conseller delegat d'ACCIÓ, Joan Romero, i el director de l'oficina d'ACCIÓ a Amsterdam, Paul Barreveld. Al congrés hi ha participat una quarantena d'empreses catalanes especialitzades en imatge i so, hàbitat, domòtica, 'lighting', turisme i productores d'esdeveniments.

Summary: Chacón assegura que l'ISE "ve a créixer a Barcelona" com ho va fer el MWC el 2006


El president de la Generalitat, Carles Puigdemont, s’ha mostrat aquest dilluns afectat per l’accident d’autobús dels joves estudiants que tornaven de València a Barcelona i que va provocar la mort de tretze persones a Freginals. “És un dia molt trist i molt dur. No podem més que acompanyar en el dolor a les víctimes i les famílies”, ha dit el president després de participar en els cinc minuts de silenci en record dels joves Erasmus. A més, Puigdemont ha animat als catalans “que vulguin expressar la seva solidaritat i condol” a assistir a l’edifici del rectorat de la UB per “mostrar el suport” tant als supervivents de l’accident com als familiars i amics de les víctimes.  Puigdemont, que ha fet aquestes declaracions després de l’acte celebrat a les portes del rectorat de la UB, ha signat també al llibre de condol que la universitat ha posat a disposició d’autoritats i ciutadans. El president també ha volgut “expressar el condol a les famílies de les tretze noies” que van perdre la vida a l’autobús i “fer-los d’arribar la nostra solidaritat i el nostre afecte”. “Volem fer costat també als ferits i a les seves famílies; esperem que se’n puguin sortir bé”, ha afegit.  Carles Puigdemont, que ha comparegut al costat del rector de la UB, Dídac Ramírez, ha afirmat també que el seu condol mostrat a la UB “és extensiu a tota la comunitat universitària de Barcelona”. “Tota Catalunya se sent seves les pèrdues”, ha sentenciat el president, just abans d’agrair “als professionals” que han treballat en l’accident i l’atenció a les víctimes i les famílies per “l’excepcional resposta” que han ofert.  En un sentit semblant s’ha expressat el conseller de Justícia, Carles Mundó, que ha assegurat que els departaments d’Interior, Justícia, Salut i Exteriors han estat i estan a disposició del que faci falta per fer més fàcil les tasques referides a l’accident.  Mundó, a més, ha assegurat que a hores d’ara ja “es té una identificació suficient de tots els cossos” de les víctimes, tot i que s’està “a l’espera que les famílies arribin i aportin algunes evidències mèdiques o d’altres tipus més”. Segons el conseller, aquest matí ja hi havia cinc famílies presents a Tortosa i en breu està previst que vagin arribant la resta “Els treballs estan molt avançats i no hi ha dubtes de la identificació de les víctimes”, ha sentenciat contundent. És per això que Mundó creu que en breu es podran repatriar els cossos de les tretze joves. “Es farà  tan ràpid com el jutge ho autoritzi, que entenc que serà pràcticament immediat després de la identificació, i s’autoritzarà a les famílies a portar els cossos als seus països d’origen”, ha afegit.

Summary: Puigdemont diu que Catalunya viu “un dia trist i dur” i crida a mostrar el condol i suport a les víctimes de Freginals


El portaveu de Cs al Congrés dels Diputats, Juan Carlos Girauta, ha protagonitzat aquest dijous al vespre un míting a Mataró on ha carregat contra el PSC i el seu líder, Miquel Iceta, per haver proposat un indult per al Govern si hi ha condemnes. ''Des de quan no es penalitza un cop d'estat, la rebel·lió o la sedició?''  s'ha preguntat Girauta que a la vegada, no entén que Iceta proposi que no siguin penalitzats i ha deduït que l'objectiu d'aquest actitud és ''aconseguir vots de nacionalistes''. Per això, Girauta creu Cs és l'única opció davant dels  fets ''summament greus dels nacionalistes, la frivolitat dels socialistes i l'immobilisme congènit del PP'', Cs és l'únic partit amb un projecte ''reformador'' per a Espanya i per a Catalunya.

Summary: Girauta carrega contra Iceta per defensar un indult dels qui han fet ''un cop d'estat'' a la Constitució


El sindicat CCOO ha denunciat aquest divendres que el Departament d'Educació ha eliminat aquest curs la dotació de la Tècnica d'Educació Infantil (TEI) a algunes escoles i s'hi ha destinat alumnes en Formació Professional Dual del cicle formatiu de Tècnica d'Educació Infantil. L'organització considera que  és una retallada de recursos per l'atenció a l'alumnat i la inclusió, en el marc de l'acord del 2005 i del desplegament del decret del sistema educatiu inclusiu. Defensen que aquests recursos són ''insubstituïbles'' per la figura de l'alumnat en formació.  Des del sindicat s'alerta que per fer un bon model de formació dual cal inversió i recursos per formar l'alumnat en el centre de treball, que en aquest cas seria l'escola pública i que no hi ha hagut cap dotació per implantar el projecte.

Summary: CCOO denuncia que Educació ha substituït tècniques d'educació infantil per alumnes d'FP Dual


El Comitè Federal del PSOE ha aprovat el calendari de les primàries per escollir el nou secretari general. El dia 21 de maig se celebrarà la votació i un dels tres candidats, Susana Díaz, Pedro Sánchez i Patxi López, es convertirà en el nou líder dels socialistes espanyols, i es posarà fi d'aquesta manera al període transitori de la gestora, presidida per Javier Fernández des de l'1 d'octubre del 2016. El 28 d'abril és la data en què es donarà per tancat el cens de votants definitiu. Entre el 20 d'abril i el 4 de maig els candidats hauran de recollir els avals necessaris, el 5 es proclamaran i la campanya pròpiament es durà a terme entre el 7 i el 20 de maig.

Summary: El Comitè Federal del PSOE aprova el calendari de primàries, amb la votació el 21 de maig


El conseller ho considera “una sacsejada a la confiança que s’havia començat a construir” per resoldre la crisi del Prat  ACN Barcelona.-El conseller de Territori i Sostenibilitat, Josep Rull, ha lamentat que Vueling hagi suprimit tres rutes des de l’aeroport de Barcelona i que ho hagi fet sense informar-ne el Govern. Durant una compareixença aquest dimecres al Parlament per avaluar la crisi de Vueling al Prat, el conseller ha criticat aquestes supressions de les rutes a Rabat (Marroc), Xeremétievo (Rússia) i Vilnius (Lituània) com una “una sacsejada a la confiança que havíem començat a construir” per resoldre els problemes de les darreres setmanes a l’aeroport barceloní. Així mateix, Rull ha atribuït el caos aeroportuari del Prat a una “manca d’avions de reserva, de personal d’informació, de tripulacions i de treballadors de handling” de Vueling a l’aeroport de Barcelona. Durant la seva compareixença a la cambra catalana, el titular de Territori i Sostenibilitat ha assenyalat que la “credibilitat” de la companyia ha quedat malmesa arran de la crisi del Prat i ha lamentat que, darrere d’això, també s’ha vist afectada negativament “la imatge de Catalunya com a destinació turística”. “Vueling forma part d’un grup britànic però actua com una companyia catalana. Per això, una prioritat del govern és garantir que l’operativa de Vueling al Prat funcioni correctament”, ha sentenciat Rull. El conseller ha fet una reflexió més general sobre la política aeroportuària que afecta l’aeroport del Prat. “Tenim un molt bon aeroport, concebut per fer connexions i per exercir com a ‘hub’, però ens cal una política aeroportuària que aposti per fer vols de llarg radi i de companyies que treballin en xarxa i ubicar aquesta oferta a la T1, mentre que a la T2 es concentrin els vols de punt a punt i les aerolínies de baix cost”, ha afirmat. Rull ha indicat que Catalunya necessita “poder polític per defensar aquest model, ja que el criteri polític a l’Estat és potenciar el ‘hub’ de Barajas i ignorar la demanda que hi ha a la capital catalana”. Rull també ha repassat el contingut de les comissions de seguiment entre Vueling i la Generalitat sobre la crisi del Prat. El conseller ha apuntat que l’aerolínia ha reconegut que “no s’ha gestionat bé la crisi i que no es va atendre adequadament els usuaris” i que caldria haver anul·lat alguns vols anticipadament i informant-ne amb més temps els consumidors. El conseller ha recordat que durant els primers dies la crisi va afectar 8.000 persones per cancel·lacions de vols i 56.000 més per retards, però que “no s’acaba de veure el suport” del grup IAG (matriu de Vueling) en la gestió de la crisi. Per la seva banda, el conseller d’Empresa i Coneixement, Jordi Baiget, ha recordat que l’Agència Catalana de Consum (ACC) ha desplegat efectius excepcionalment a l’aeroport del Prat per informar els usuaris afectats per la crisi de Vueling. Des de l’inici d’aquests incidents, el personal de Consum ha rebut 404 consultes, ha atès 355 persones al mateix aeroport, i ha tramitat 133 reclamacions i una denúncia relacionades amb els problemes de Vueling al Prat. Baiget també ha afegit que l’ACC supervisarà que s’abonin les indemnitzacions de Vueling als consumidors que hagin patit cancel·lacions o retards en el seus vols i ha lamentat que l’aerolínia no està subministrant tota la informació que li reclama el Govern. L'oposició demana més contundència al Govern davant Vueling Durant el torn de paraula de l'oposició, la diputada de Ciutadans, Marina Bravo, ha considerat que el Govern hagués pogut fer més del va fer en la gestió de la crisi de Vueling. La diputada ha dit que el Govern hauria hagut de ser més “proactiu i no tant reactiu” i més tenint en compte, com ha recordat Rull, que Vueling té tant de pes a l’aeroport.   El diputat del PSC, Òscar Ordeig, ha reclamat al Govern que obri un “expedient sancionador contundent” a la companyia per ”l’escàndol, el caos, la imatge lamentable i el tracte humiliant i intolerable” que es va donar als usuaris afectats. Ordeig ha assegurat que Vueling fa “mala praxis” perquè actua “al límit o al marge” de la llei oferint més serveis dels que pot assumir. La diputada de Catalunya Sí que es Pot, Hortènsia Grau, ha preguntat quan es duran a terme les sancions i si el Govern té previst possibilitar una demanda conjunta dels afectats.   El diputat del PP, Alejandro Fernández, ha acusat el Govern de ser "el líder en postureig". Per una banda, perquè “fa veure” que l’Agència Catalana de Consum pot recollir les reclamacions tot i saber que qui té les competències és l’Agencia Estatal de Seguridad Aérea (AESA). I per l’altra, perquè afirma que l'executiu català s’exclama de Vueling davant l’opinió pública, però en realitat “actua de ‘lobby’ a Madrid perquè el ministeri no elimini els seus 'slots' aeroportuaris”. Fernández ha assegurat també que ha estat el Govern qui ha promogut el ‘low cost’ a l’aeroport del Prat.   El diputat de la CUP, Albert Botran, ha preguntat als consellers per què no es va sancionar directament amb una multa a Vueling, en comptes d’obrir un expedient informatiu i, en tot cas, si no preveu de fer-ho ara, quan ja s’ha vist que “Vueling ens ha pres el pèl a tots”.

Summary: Rull lamenta que Vueling suprimeixi tres rutes des de l’aeroport de Barcelona i que no ho comuniqui al Govern


El conseller de Salut, Antoni Comín, ha anunciat aquest dimecres que el Departament ha arribat a un preacord amb el col·lectiu infermer per a la redacció d'un decret català que reguli la professió. La proposta es basa en tres eixos: reconeixement de la prescripció autònoma infermera, sense exigir cap acreditació addicional en aquells medicaments no subjectes a prescripció mèdica; establir protocols de col·laboració amb metges als centres; i crear una comissió de pràctica assistencial, amb representació de l'Agència de Qualitat i Avaluació Sanitàries de Catalunya (AQuAS) i els consells de col·legis d'infermeria i metges. Comín ha explicat en roda de premsa que la normativa catalana no entraria en contradicció amb el reial decret espanyol, sinó que és "una interpretació" de la normativa estatal. La degana del Consell de Col·legis d’Infermeres i Infermers de Catalunya, Núria Cuxart, s'ha mostrat satisfeta: "Pinta molt bé". "Ens sembla que estem davant d'un preacord que fa possible respondre als ciutadans de la manera que responem les infermeres, a partir del motiu de consulta i d'alguna manera serà capaç de posar en valor el que hem dit moltes vegades, que no volem prescriure res que no ens toqui, però sí tot allò que ens cal", ha sentenciat. Antoni Comín ha manifestat "l'esperança" que prosperi el recurs presentat pel Departament per recórrer els punts de desacord amb el reial decret espanyol de prescripció infermera. El conseller ha aclarit que si aquest recurs no prospera, "al decret català no li passa res", però "a la pràctica assistencial de les infermeres li passa molt". A més, considera "difícil de pronosticar" si es podrà establir "una conversa civilitzada" amb el ministeri de Sanitat quan s'hagi format un nou govern espanyol, a fi de convèncer l'Estat de no recórrer la norma catalana. En qualsevol cas, Comín ha reiterat que no hi ha cap "voluntat de contradicció" amb el reial decret espanyol. En el mateix sentit, Cuxart ha destacat que "no és un decret alternatiu" a la norma estatal. Salut ha fet públic el preacord en una compareixença de premsa posterior a la reunió del grup de treball que treballa en el text de la normativa catalana, amb representants del Departament i els col·legis d'infermeria. Pel que fa als col·legis de metges, Comín ha dit que "en els propers dies" se'ls donarà "un coneixement més aprofundit" sobre el decret català de preinscripció infermera, amb l'objectiu d'involucrar-los en la proposta. Sobre la mobilització del proper 7 d’abril en defensa de la prescripció infermera, el titular de Salut ha assegurat que no l'entén com una eina de pressió en el procés d'acord amb el col·lectiu infermer. El conseller l'ha definit com "una idea magnífica" i ha avançat que té previst assistir-hi en algun moment. Al seu torn, Cuxart ha precisat que es tracta d'una "jornada de visibilització" per afrontar "una situació d'emergència". La manifestació començarà a les 10.30h a les escales davant de la Catedral de Barcelona i arribarà fins a la plaça de Sant Jaume, davant la Generalitat de Catalunya.

Summary: Salut arriba a un preacord amb el col·lectiu infermer per a l'elaboració d'un decret català que reguli la professió


L'Ajuntament de Montblanc es planteja dur a terme alguna acció de protesta a l'estiu per forçar l'execució de les obres del quart i darrer tram de l'autovia A-27, en el seu punt més complex i costós en què un túnel de no més de 2 quilòmetres haurà de travessar el Coll de Lilla. L'alcalde Josep Andreu no descarta convocar accions "puntuals", aprofitant els mesos de més trànsit a les carreteres. Montblanc veu amb bons ulls el projecte modificat de construcció del túnel, que incorpora millores tècniques respecte a l'anterior. Resoldre la problemàtica de les argiles expansives pròpies del terreny ha suposat un sobrecost de 31 milions d'euros -el projecte s'eleva als 115 milions. Andreu ha avançat a l'ACN que el consistori ha respost favorablement al Ministeri de Foment en el període d'al·legacions. A la vegada li emplaça que no vulgui responsabilitzar els municipis d'interposar-s'hi, com a excusa per retardar l'obra. Andreu no vol que sorgeixin més entrebancs i que s'executi aquest tram encallat des del 2010. "Ja hem respost a Foment que veiem el projecte extraordinari, que hi estem absolutament conformes i no tocarem res perquè volem que tiri endavant d'una vegada; de fet, en les al·legacions només vam afegir que, si hi ha cap retard, que no tornin a carregar els neulers als Ajuntaments, sinó que serà per la negligència i la falta de voluntat política del ministeri", ha etzibat Andreu, referint-se a la indeterminació que va tenir el municipi de Valls, sobre si el traçat al seu pas pel terme, havia de discórrer per l'oest -la proposta de Foment, que finalment es va executar- o l'est- una proposta alternativa, que no va prosperar.  Valls i Montblanc s'han conjurat en nombroses ocasions per reivindicar una major celeritat en les obres de l'A-27, ara mateix avançant als peus del Coll de Lilla a un ritme que no acaben de satisfer. A més, els Pressupostos Generals de l'Estat, recentment presentats, tampoc hi acompanyen. La consignació d'enguany per aquest tram de 7,3 quilòmetre és de 6,47 milions d'euros, i la connexió de l'A-27 amb l'AP-7, de 500.000 euros. Per tot plegat, l'alcalde no descarta dur a terme alguna acció de protesta. De fet, el juliol passat ja es va convocar un tall a l'N-240 per reclamar la represa de les obres. "El tram es va adjudicar el 2006, es va començar el 2007, i es va parar al 2010, i estem al 2018", retreu l'alcalde.

Summary: Montblanc es planteja accions a l'estiu per forçar el calendari de l'A-27


El primer secretari del PSC, Miquel Iceta, veu "alguna part inapropiada" en el discurs del cap de la Guàrdia Civil a Catalunya, Pedro Garrido, en el marc de la celebració de la patrona del cos. I ha posat com a exemple que digués l'expressió "ho tornarem a fer" tenint en compte les connotacions que té a Catalunya. En una entrevista a 'Cope', s'ha mostrat partidari que els discursos dels cossos policials siguin "més neutres" i no entrin al terreny de la política. Tot i així també ha assenyalat que el fet que el Parlament hagi aprovat la retirada de la Guàrdia Civil a Catalunya "crea un clima que propicia coses així". D'altra banda, Iceta no veu amb bons ulls la possibilitat que hi hagi un ple al Parlament sobre la sentència del Tribunal Suprem ja que pot suposar, segons ha dit, un "enfrontament" entre poders. Iceta ha manifestat que les polèmiques manifestacions de Garrido no el van incomodar ni li van provocar "especial preocupació" però sí que el va sorprendre que fes al·lusió a qüestions que estan fora de la funció de l'institut armat.  "Jo prefereixo que els discursos institucionals atenguin a qüestions institucionals i ni tan sols freguin qüestions polítiques", ha insistit.  Preguntat per si és partidari del seu cessament, tal com ha demanat el Govern per carta al govern espanyol, Iceta ho ha rebutjat. I ha afegit que respectarà sempre la decisió del ministre de l'Interior. Resposta a la sentència Pel que fa a la resposta al carrer a la sentència del Suprem, Iceta ha manifestat que li agradaria que l'independentisme mostrés el seu rebuig "de manera ordenada sense pertorbar l'exercici dels drets dels altres". I ha posat d'exemple que una cosa és manifestar-se de manera pacífica, i una altra, ocupar una pista d'un aeroport, tallar una via de tren o una carretera. En l'àmbit de les institucions, Iceta ha apuntat que potser la setmana que ve es vol fer un ple al Parlament per parlar de la sentència i ha afegit que molt bé no li sembla d'entrada perquè no s'han d'enfrontar els poders. "Poder parlar es pot parlar. El problema és quan algú vol adoptar una resolució que xoca amb l'ordenament constitucional". En aquest sentit, ha recordat l'advertiment del Tribunal Constitucional (TC) als membres de la Mesa de conseqüències penals en cas d'incompliment de resolucions de l'alt tribunal.

Summary: Iceta veu "alguna part inapropiada" en el discurs del cap de la Guàrdia Civil però rebutja el seu cessament


La presidenta del Parlament, Carme Forcadell, ha rebut aquest dijous la notificació del Tribunal Constitucional (TC) en relació a la suspensió de les conclusions de la comissió d'estudi del Procés Constituent i l'inici dels tràmits per a l'adopció de possibles sancions a càrrecs públics. El TC va admetre a tràmit l'1 d'agost l'incident d'execució de sentència que havia presentat l'Advocacia de l’Estat i ara ho ha notificat a Forcadell, segons la mateixa presidenta ha confirmat a través de les xarxes socials. En una piulada a Twitter, Forcadell reitera que "en els estats democràtics els conflictes polítics es resolen políticament amb diàleg i acords no al TC". A més de Forcadell, aquest dijous també han quedat notificats la primera secretària de la Mesa, la republicana Anna Simó, i el secretari tercer, Joan Josep Nuet. Tots dos han publicat una imatge a Twitter amb el document que els ha estat lliurat, el mateix que a principis de mes van rebre els altres quatre representants de la Mesa. A partir d'avui, Forcadell, Simó i Nuet tenen vint dies hàbils per fer les al·legacions que creguin pertinents davant el TC pel que fa a la seva actuació en la votació de les conclusions de la comissió d'estudi del procés constituent. Més enllà dels diputats, el TC també ha fet arribar una notificació al secretari general del Parlament, Pere Sol, amb el mateix contingut. Tots els representants de la cambra han rebut les notificacions aquets dijous al Palau del Parlament.

Summary: Forcadell rep la notificació del TC que l'avisa de possibles sancions


La líder de Cs, Lorena Roldán, ha assegurat que la proposta de continguts per a la mesa de diàleg que el president de la Generalitat, Quim Torra, ha fet arribar al president espanyol, Pedro Sánchez, demostra que "no es cap taula de diàleg, sinó una taula de xantatge". "Ja hem vist del que vol parlar: d'autodeterminació i amnistia", ha afegit en una entrevista a Ser Catalunya. D'aquesta manera, s'ha referit a la carta que Torra ha enviat aquest matí a Sánchez, en què també descarta que la taula es reneixi dilluns i proposa cinc dates alternatives. D'altra banda, Roldán ha demanat al president del Parlament, Roger Torrent, que faci una ronda de contactes per veure si hi ha consens per investir un nou president o presidenta.  Segons Roldán, Torra ja ha posat per escrit que "només li interessa parlar de com i quan separar-se de Catalunya" i ha instat el president del govern espanyol, Pedro Sánchez, a no legitimar Torra com a interlocutor vàlid. En la carta, Torra li comunica que la proposta de la delegació catalana és tractar en la reunió l'exercici del dret a l'autodeterminació, i la fi de la repressió, amnistia i reparació. Així mateix, afegeix la proposta d'un mediador internacional com a "condició favorable" per a la negociació.  Pel que fa a les disputes sobre la data, Roldán ho ha atribuït a una "batalla entre l'independentisme" de cara a les properes eleccions catalanes ja que ocupen el mateix espai electoral. Segons la líder de Cs, estan en una cursa per veure "qui és més independentista". A més, també ha afegit que el que està passant també està relacionat amb els "interessos" d'ERC i de Sánchez, a qui ha qualificat de "socis". Roldán considera que Torra és un interlocutor que no representa els catalans i que ja no és president de la Generalitat. Davant d'aquesta situació, ha recordat que el seu grup ha presentat un recurs d'empara al Tribunal Constitucional (TC) i ha afegit que estan estudiant les possibilitats legals i també parlamentàries. En aquest sentit, ha explicat que estan mirant quina és la via més efectiva per demanat al president del Parlament, Roger Torrent, que iniciï una ronda de contactes amb els grups per veure si hi ha suficient consens per investir un nou president o presidenta. Pel que fa a la coalició electoral que Cs proposa al PP per a Catalunya, País Basc, i Galícia, Roldán ha criticat que els populars pensin més en "interessos de partit" posant d'exemple la seva negativa a anar junts a les eleccions gallegues. "És un error del PP", ha conclòs.  També s'ha referit als votants del PSC i ha dit que hi ha molta gent dins del partit dels socialistes catalans que vol un acord de coalició amb Cs perquè estan cansats de governs nacionalistes a la Generalitat.

Summary: Roldán diu que la proposta de Torra per al diàleg amb l'Estat demostra que és una "taula de xantatge"


L'Institut Ramon Llull estudia acostar-se al govern d'Aragó per la seva incorporació futura a l'entitat. De fet, pròximament es preveuen reunir per iniciar alguna col·laboració. El director de l'Institut Ramon Llull, Manuel Forcano, ha apostat per estudiar vies de col·laboració amb Aragó i "una de les formules" seria la creació d'una xarxa de ciutats de les comarques de la Franja de Ponent adherides a la Fundació Ramon Llull.  Ha reconegut que no estarien parlant de l'entrada d'Aragó a l'Institut Ramon Llull, sinó d'iniciar un acostament. Ha recordat que quan els governs del PP a les Illes Balears o al País Valencià no tenien intenció de formar part del Ramon Llull, existia una xarxa de ciutats i entitats adherides al Llull que segueixen existint. En total, a les Illes la xarxa agrupa 32 municipis, entitats i alguns consells insulars i al País Valencià la xarxa és de set ciutats.  Forcano però ha reconegut "l'enverinament del tema de les obres d'art de Sixena" i ha considerat que aquest conflicte "fa mal a aquest acostament" i ho pot complicar." Anirem amb peus de plom alhora de crear la xarxa", ha afegit. En aquest sentit, ha dit que la creació d'aquesta xarxa és "relativament senzilla de fer si hi ha voluntats dels municipis per agrupar-se".

Summary: L'Institut Ramon Llull estudia acostar-se al govern d'Aragó per la seva incorporació en un futur a l'entitat


Seran traslladats a una reserva a Berga ACN Sallent.-La protectora de Sallent s'ha vist obligada a evacuar els animals després de que hagi entrat aigua a les instal·lacions a causa de la pujada del cabal del Llobregat. Els animals, que han estat retirats gràcies a la col·laboració de veïns, seran traslladats provisionalment a una protectora a Berga. Des del centre, Olga Raúl, voluntària de la protectora, agraïa l'esforç d'uns i altres. El centre ha fet una crida demanant col·laboració ciutadana, aquest migdia, a través de les xarxes socials. En menys de dues hores i gràcies també al treball dels Bombers, els animals han estat evacuats. A l'espera de ser traslladats a Berga, els animals s'han reagrupat en un parc municipal. Es tracta d'una vintena de gossos, 15 gats i dos conillets d'índia.

Summary: La protectora de Sallent es veu obligada a evacuar als animals


L'Audiència de Girona ha començat a jutjar aquest dilluns, a porta tancada, el veí de Salt (Gironès) acusat de concertar cites sexuals amb menors a través d'Internet. La fiscalia demana 38 anys de presó per delictes de contactar amb menors de 16 anys i abusos sexuals. Els Mossos d'Esquadra el van enxampar el 12 de gener del 2017 a la seva habitació en companyia d'un menor, que aleshores tenia 15 anys. No és el primer cop que s'asseu al banc dels acusats de l'Audiència de Girona. El juliol del 2016 el van absoldre d'abusar d'un nen de 12 anys i exhibir-se davant seu perquè, al judici, la víctima es va desdir. Ara, jutgen el processat –que és transsexual- per captar fins a quatre menors fent servir perfils amb nom de dona a les xarxes socials. Segons recull l'escrit d'acusació, va abusar de tres dels menors amb qui va contactar. La fiscalia demana que indemnitzi les quatre víctimes amb un total de 18.000 euros.

Summary: Jutgen a porta tancada el veí de Salt acusat d'abusar de menors que captava a Internet fent servir perfils falsos


El president de la Cambra de Comerç de Barcelona, Joan Canadell, ha assegurat que "no veu cap lògica" en dividir el desconfinament per províncies i ha qualificat aquesta mesura, recollida en el pla de desconfinament l'Estat, com "molt poc apropiada". En una roda de premsa telemàtica, el també president del Consell de Cambres ha titllat d'un "problema greu" per a l'economia retornar a l'activitat sense tests massius ni proteccions per als empleats. De cara la reobertura, Canadell s'ha sumat també a la petició del Gremi de Restauradors i ha demanat als Ajuntaments "màniga ampla" en la normativa de les terrasses, amb l'objectiu de maximitzar la capacitat productiva dels establiments, sempre que sigui compatible amb la normativa sanitària.

Summary: Canadell no veu "cap lògica" en el desconfinament per províncies i titlla de "problema greu" la falta de tests i EPI


La formació morada s'obre a sumar-se a l'òrgan de coordinació que reclama la CUP  ACN Barcelona.-La direcció de Podem Catalunya traslladarà als cercles, els nuclis territorials i sectorials de les seves bases, el debat sobre la seva posició davant d'un escenari amb referèndum unilateral a partir de dilluns vinent. El secretari general de la formació  morada, Albano Dante Fachin, ha explicat aquest dilluns en roda de premsa que no tenen "por de preguntar" sobre cap via, tampoc la que implica una convocatòria no pactada davant d'un PP "totalment tancat". La direcció presentarà uns documents de guia per al debat, amb una "reflexió" política sobre aquest escenari, que encara no han concretat, més enllà de si la resposta ha de ser 'sí' o 'no'. De moment, el debat als cercles és el "primer pas" , perquè la direcció no descarta traslladar-ho al seu Consell de Cent ni preguntar-ho en una consulta. D'altra banda, Podem veu amb bons ulls l'espai de coordinació que ha reclamat la CUP sobre el referèndum per "tenir informació" . Davant d'un escenari amb el "PP totalment tancat" i una convocatòria de referèndum "sense acord", com defensa el Govern, la formació morada portarà a partir de dilluns 22 de maig als seus cercles el debat per esbossar una posició del partit sobre aquesta qüestió.  La direcció lliurarà als seus nuclis territorials i sectorials una documentació com a guia per saber quin és el posicionament "col·lectiu" de la seva gent davant de la via unilateral. "No tenim por d'analitzar un escenari com aquest", ha assegurat Fachin en roda de premsa a la seu de la formació morada. El calendari per definir-se no està tancat però Fachin ha deixat anar que "abans de vacances" haurien d'haver dibuixat la posició de partit davant d'una "hipòtesi". Almenys, als  120 cercles territorials i sectorials, que activament afecten unes 2.400 persones.  Ara bé, davant d'una realitat política que "varia constantment" a Catalunya -"ningú pot assegurar res"- el debat intern sobre el referèndum unilateral pot no tancar-se als cercles de Podem. De fet, més enllà de si la posició dels morats hauria de ser 'sí' o 'no' a la independència, del procés intern de deliberació en podria sorgir traslladar la decisió al seu Consell de Cent o resoldre-ho via consulta ciutadana.  La direcció del partit, que aquest dilluns no ha volgut fixar quina és la seva posició en aquest sentit, presentarà als documents una "reflexió més profunda" sobre aquest escenari unilateral, que veu "molt complexa". "Podríem no dir-li fins i tot referèndum", ha afegit Fachin en roda de premsa. Més enllà dels membres dels cercles actius, tots els inscrits de Podem rebran la documentació.  Podem s'obre a l'òrgan de coordinació  D'altra banda, el dirigent de la formació morada veu amb bons ulls l'òrgan de coordinació política que ha reclamat la CUP, recollint una proposta de l'ANC, per verificar els passos del referèndum. "Qualsevol espai que ens permeti tenir informació per saber quins són els plans del Govern, ho veiem positiu", ha assegurat Fachin malgrat que els cupaires van interpel·lar només els comuns, que ja se n'han desmarcat.  Podem creu  que aquesta nova taula de treball "pot aportar" llum a uns plans "opacs" del Govern per al referèndum. A més, consideren que no és incompatible amb el Pacte Nacional pel Referèndum. "La continuïtat o no del Pacte no la decreta el Govern, entenem que no sobra res", ha reblat Fachin.  En aquest sentit ha explicat també els morats han iniciat converses amb diversos espais per "tenir informació" sobre la consulta, sobretot amb la posada en marxa ara d'aquest debat intern. Així, han explicat que la setmana passada es van reunir amb ERC i que pretenen fer-ho també amb la CUP i amb les entitats sobiranistes. "Estem oberts a reunir-nos amb totes les  organitzacions que comparteixen la mateixa necessitat de fer el referèndum", ha resolt Fachin.

Summary: Podem debatrà als cercles la seva posició sobre el referèndum unilateral a partir de dilluns


Joaquim Forn ha recordat des de la presó de Lledoners que té els drets polítics "intactes" com a regidor però "condicionats per una arbitrarietat". El president del grup municipal de Junts per Catalunya a l'Ajuntament de Barcelona ha reaccionat d'aquesta manera, a través de Twitter, a la decisió del Tribunal Suprem de no donar-li permís per assistir a la sessió plenària d'aquest dimarts, on es discutirà el cartipàs municipal. Forn s'ha mostrat "decebut" amb la decisió de l'alt tribunal, que li impedirà ser al ple i "representar-hi" la gent que el va votar. Cal recordar que el Suprem ha rebutjat el permís a Forn argumentant que tot i ser "conscient" de les "restriccions" que implica la privació de llibertat, les considera "proporcionades" respecte a la necessitat de "preservar els fins del procés penal en un moment en què ja ha finalitzat l'acte del judici oral". A més, ha afegit que el permís sol·licitat no té "el caràcter d'extraordinari" que exigeix la llei per atorgar-lo. L'alcaldessa de Barcelona, Ada Colau, va demanar que Forn pogués assistir al ple, argumentant la importància de la sessió, ja que posa en marxa de forma efectiva el nou mandat.

Summary: Forn recorda que té els drets polítics "intactes" però "condicionats per una arbitrarietat"


El llançament de les gorres a l'aire, els crits de satisfacció, les abraçades entre companys i els aplaudiments han culminat l'acte de graduació de 255 policies locals, de 67 ajuntaments, que ha tingut lloc aquest dijous a l'Institut de Seguretat Pública de Catalunya (ISPC), a Mollet del Vallès (Vallès Oriental). La directora de l'institut, Montserrat Royes, ha afirmat que, tot i que "no ha estat un any fàcil" per les "dificultats polítiques dels darrers mesos", han assolit els objectius i també han assumit "els reptes de futur", amb especial referència a la nova promoció de mossos d'esquadra, que es va convocar l'estiu passat després de més de sis anys sense que s'obrissin places per al cos. Els aspirants començaran la formació el proper setembre i, juntament amb policies locals, superaran els 800 alumnes. El conseller d'Interior, Miquel Buch, ha destacat el "compromís" dels nous agents, així com "del país amb la formació i de les administracions a treballar coordinades". La 31a promoció del curs de formació bàsica policial va començar el setembre passat, amb 281 agents, 24 dels quals han suspès i dos han causat baixa. L'edat mitjana dels alumnes s'ha situat en els 32,7 any i, pel que fa al nivell d'estudis, el 32,6% en té d'universitaris. Dels 255 policies que s'han graduat aquest dijous, 207 són homes i 48, dones, el 19%; un percentatge "important que mai renunciarem que vagi creixent", ha afirmat Royes en la seva intervenció a l'acte.  Pel que fa a la localitat de procedència dels alumnes, la demarcació de Barcelona és la més representada; en concret, el Maresme, el Barcelonès, el Baix Llobregat i els dos Vallesos són les comarques d’on provenen més alumnes. L'Ajuntament de Barcelona va aportar 117 aspirants a policies dels 279 que van començar el curs.   De les comarques de Girona, la Selva, el Baix Empordà i el Gironès són les que compten amb més alumnes. El Tarragonès és la comarca d’on provenen més alumnes de la demarcació de Tarragona i la de Lleida és la demarcació menys representada amb aspirants que provenen del Segrià, Solsonès i Noguera. La directora de l'ISPC ha assenyalat que els alumnes no han pogut compartir aula amb aspirants als Mossos d'Esquadra i ha celebrat que aquesta situació quedarà enrere el setembre, quan l'Escola de Policia de Catalunya rebrà la nova promoció al cos, després que l'estiu passat es convoquessin 500 places. Des del 2011 que no es convocaven places per al cos de Mossos d'Esquadra. Royes ha destacat l'"esforç humà i logístic" que requerirà el proper curs però ha assegurat que sabran "estar a l'altura de les grans promocions dels anys 90 i principis dels 2000". Buch, que ha presidit el lliurament de diplomes, ha subratllat un triple "compromís", el dels nous agents amb l'ofici de policia, que "interposa l'interès dels altres per sobre del propi"; el de l'ISPC amb la formació com a "pilar fonamental" del servei policial i, per tant, de Catalunya amb la seguretat i el dels ajuntaments amb la policia de proximitat i amb la coordinació entre administracions. El conseller ha detallat que el 39% dels agents de Catalunya formen part del cos de policies locals, en 215 municipis que representen el 89% de ciutadans. "Comptin que la seva sort és la nostra sort, la sort del país. Confiïn en nosaltres que confiem en vostès", ha conclòs Buch.  D'altra banda, el Grau en Seguretat que es realitza a l'ISPC ha completat el pla d'estudis aquest curs, amb 275 estudiants. El setembre del 2014 va començar aquest grau, com a centre adscrit a la Universitat de Barcelona (UB), amb l'objectiu de traslladar als alumnes el coneixement de la seguretat des d'un punt de vista holístic amb formació superior de nivell universitari.

Summary: L'Institut de Seguretat Pública gradua 255 policies locals de 67 municipis


Els partits que han participat al debat de Tv3 aquest dimarts han vinculat el futur del conflicte català a la situació econòmica durant el bloc destinat a polítiques socials. Els independentistes han afirmat que l'empresonament de polítics i la "repressió" també té un impacte en l'economia, tot i que han mostrat matisos entre ells. Al seu torn, Cs i PPC han dit que és el procés el que perjudica l'economia, amb Cayetana Álvarez de Toledo anomenant "crosta" al nacionalisme. Mentre que Vox ha demanat "acabar amb l'estat de les autonomies" per millorar les finances públiques, ERC i Comuns han demanat "autocrítica" al PSOE per les seves polítiques. José Zaragoza ha respost recordant que van "pactar pressupostos" amb Unides Podem.  La candidata de JxCat, Laura Borràs, ha afirmat que propostes com "pujar el salari mínim interprofessional a 1.100 euros", el sistema de pensions o "suprimir l'IRPF de les pensions més baixes" s'hauria de poder discutir, però també cal abordar "de quina manera es preserva la separació de poders a l'Estat". A més, segons ella, "cada dia surt un tren de Barcelona a Madrid amb 45 milions d'euros que no tornen".  Alguns dels partits constitucionalistes també han vinculat procés i situració econòmica, com ara Inés Arrimadas. Per ella, des de la transició, tot el que han demanat els nacionalistes "és per ells", i ha esmentat l'educació i els "xiringuitos" com a concessions de governs tant de populars com de socialistes. "L'única garantia al govern espanyol que frena el nacionalisme és Cs", ha dit, a banda d'expressar que el procés també afecta col·lectius com els autònoms. "Quan vingui la propera crisi no volem haver s'escollir entre el model del PSOE i el del PP", ha afegit. Arrimadas ha concretat que prioritzaran temes com "la conciliació laboral" i promoure la natalitat.  La candidata del PPC, Cayetana Álvarez de Toledo, ha promès "aixecar la crosta" que, segons ella, suposa el nacionalisme, per tal que els catalans puguin "aconseguir oportunitats que el nacionalisme els ha tret durant 30 o 40 anys". La cap de llista popular s'ha compromès a "revertir el replegament de l'Estat" amb més jutes i policies, i millor pagats, i també fent del castellà "la llengua vehicular" a les escoles. Reforçar els mitjans de comunicació de l'Estat i "promoure que productores no ofereixin escombraria", referint-se a la de Toni Soler, són altres propostes que ha esmentat. "El govern ha d'invertir en democràcia a Catalunya", ha reblat.  Pel candidat de Vox, Ignacio Garriga, "venen temps difícils" en la conjuntura econòmica, i ha esmentat la "seguretat jurídica" i "garantir la unitat de la nació" com a receptes. Ha promès combatre la immigració il·legal per "protegir les fronteres", i també baixar impostos per tal que "es dinamitzi l'economia". Segons ell, Vox és "aire fresc" a les polítiques del PP i el PSOE.  ERC i comuns critiquen les polítiques del PSOE Pel cap de llista per Barcelona d'ERC, Gabriel Rufián, en el debat d'investidura fallit del juliol es va poder "veure Pedro Sánchez pidolant el vot a la dreta". De fet, ha defensat derogar tant la reforma laboral del PP, com la del PSOE. Lluitar contra la corrupció i la morositat són altres mesures que ha esmentat, a banda de parlar de fiscalitat: "Qui més té, que aporti més".  Jaume Asens, d'En Comú Podem, ha criticat els socialistes d'haver "incomplert promeses" no regulant el preu del lloguer, no derogant la reforma laboral del PP o no publicant la llista de defraudadors fiscals. Segons ell, la recepta del bipartidisme és "rescatar bancs a costa de la ciutadania", mentre que la seva és a la inversa: "Rescatar drets de la ciutadania a costa dels bancs, els grans lobbies i els fons voltor".  El número 4 del PSC a Barcelona, José Zaragoza, li ha respost que hi estan d'acord, i que ho demostrar que van "pactar els pressupostos" amb Unides Podem, tot i que no van rebre el suport del Congrés. "Ens volem posar d'acord", ha reiterat. A més, ha criticat a Laura Borràs el vot contrari en els números del 2019, dient-li que reclama millors infraestructures, "però després vota en contra de millors infraestructures".  Llei Aragonès i llei anti-Florentino Pérez La candidata de la CUP, Mireia Vehí, ha dit que volen parlar d'habitatge, de limitar preus del lloguer, "d'acabar amb pisos buits que acaben a mans d'especuladors" i que "l'economia deixi d'estar a mans dels bancs i que estigui al servei de les persones". En aquest sentit, ha dit que l'anomenada Llei Aragonès "està venent el país a trossos". Rufián li ha respost anomenant el projecte legislatiu com a "llei anti-Florentino Pérez". Segons ell, l'Ajuntament de Barcelona ha contractat una empresa del president del Reial Madrid pels serveis domiciliaris, cosa que amb el projecte de llei "no hagués passat". A més, ha mostrat mà estesa amb CUP i comuns per "un consens més ampli" en aquesta legislació.

Summary: Els partits relliguen la situació econòmica a la situació política de Catalunya


El sindicat dels Mossos USPAC ha convocat per aquest dimarts una concentració davant de la comissaria dels Mossos d'Esquadra de Lleida per tal de denunciar "el despotisme i maltractament per part dels caps regionals" per "la imposició" del canvi d'horari que està previst que entri en vigor a partir de l'1 de febrer i que obligarà els agents de la Regió Policial de Ponent a començar una hora abans que fins ara els respectius torns de treball (que seran de 6 a 14.30 hores, de 14 a les 22.30 hores i de les 22 a les 6:30 hores). Des d'USPAC fan una crida al diàleg i a la negociació i reclamen als caps de la RP de Ponent "que siguin valents i, enlloc d'imposar amagats des d'un despatx, donin la cara davant del col·lectiu". A la vegada, el sindicat dels Mossos instal·larà aquest dimarts una urna a la comissaria de Lleida perquè tots els agents puguin pronunciar-se sobre si volen canviar l'horari o si prefereixen mantenir el mateix que tenen des de la vint anys. A la resta de comissaries de Ponent, USPAC durà a terme una recollida de signatures en el mateix sentit. El sindicat dels Mossos ha expressat el seu "malestar davant "el tracte rebut" i per la forma en què "es prenen" certes decisions les quals "afecten la vida diària i privada dels agents que treballen a torns, caps de setmana, festius i vigílies". Des d'USPAC han explicat que des dels responsables policials de la RP de Ponent justifiquen l'entrada en vigor del nou horari a partir de febrer per una qüestió "operativa" i, en aquest sentit, lamenten que "els doni igual la conciliació familiar o els diferents problemes familiars que això en pugui derivar als mossos". Des d'USPAC han explicat que la concentració d'aquest dimarts "està autoritzada" i asseguren que "serà reivindicativa i servirà per traslladar als caps la indignació dels mossos amb el tracte rebut".

Summary: USPAC es concentrarà davant de la comissaria dels Mossos de Lleida per rebutjar un canvi d'horari a partir de febrer


Un accident entre un autobús escolar i un tren en un pas a nivell a Millars, a la Catalunya Nord, ha provocat almenys quatre morts i 24 ferits greus (21 dels quals són estudiants i els tres restants viatjaven al comboi). Segons informa France Info, el xoc s'ha produït a les quatre i deu de de la tarda quan, per causes que s'estan investigant, el comboi ha envestit per darrere l'autocar i l'ha partit en dos. El bus transportava estudiants d'entre 13 i 17 anys. La Prefectura dels Pirineus Orientals ha activat el pla d'emergències i fins al lloc dels fets s'hi han desplaçat fins a 50 agents de la Gendarmeria, 95 Bombers i nombrosos equips. També s'ha posat en marxa un servei d'assistència psicològica per a les persones afectades i els familiars de les víctimes.

Summary: Almenys quatre morts i 24 ferits greus en un accident entre un autobús escolar i un tren a Millars, a la Catalunya Nord


La xifra de taxistes detinguts per agressions a cotxes VTC a Barcelona aquest divendres ha pujat a cinc. Als tres detinguts a mitja tarda s'hi han afegit dues detencions més cap a dos quarts de deu de la nit, que en aquest cas ha fet la Guàrdia Urbana de la capital catalana. Com en els tres primers casos, també se'ls ha detingut per danys i desordres públics. Aquestes detencions tenen a veure amb l'atac a un vehicle VTC que ha comportat que el conductor d'aquest vehicle sofrís una crisi d'angoixa. Posteriorment, a l'altura de l'Avinguda Paral·lel, un grup de taxistes ha atacat dos vehicles VTC més. La Guàrdia Urbana ha intervingut per dispersar-los i per protegir els vehicles. D'altra banda, la Guàrdia Urbana també ha explicat que ha intervingut en cinc agressions a cotxes VTC protagonitzades per taxistes. En tots els casos han estat cops als vehicles que han comportat vidres o retrovisors trencats, o desperfectes a la carrosseria, però en cap cas s'ha atacat cap conductor, remarca el cos policial. A banda, també hi ha hagut un contenidor cremat a la zona de Paral·lel. Cal recordar que els taxistes han decidit en assemblea a les set de la tarda l'acció de traslladar la protesta davant la seu de la Generalitat en paral·lel a la de mantenir el bloqueig a la Gran Via, que ocupen des de les tres de la tarda en bona part de la seva extensió.

Summary: Puja a cinc el nombre de taxistes detinguts per atacs a vehicles VTC


El concert de cloenda de la 33a temporada d'Ibercamera, 'La consagració', se celebrarà el mateix dia que estava previst, el 24 de maig, però al Palau de la Música Catalana i una hora i mitja abans, a les 19h. Inicialment l'acte s'havia de celebrar a L'Auditori, però les instal·lacions de l'emplaçament romandran tancades per la vagada convocada pel treballadors. El president del Grup Camera, Josep Maria Prat, ha explicat que "l'actual formació jurídica del Consorci no funciona" i, per això, reclama una reformulació de l'estructura jurídica conjunta de L'Auditori. Prat ha afegit que "sense desmerèixer el dret a la vaga, l'important és que el concert es faci respectant el treball dels músics de l'Orquestra Simfònica de Ràdio Frankfurt, els abonats i el públic".

Summary: El concert de clausura de la 33a temporada d'Ibercamera se celebrarà al Palau de la Música Catalana


Els cabals dels rius tendeixen a la baixa tot i que encara són superiors als habituals  ACN Barcelona.-Protecció Civil de la Generalitat ha desactivat aquest diumenge al matí la prealerta del Pla d'emergències per inundacions a Catalunya, l'Inuncat, un cop el Servei Meteorològic de Catalunya (SMC) ha donat per finalitzat l'episodi de pluges intenses i  que s’ha tancat el gruix d’incidències que han provocat els aiguats que han afectat especialment les Terres de l'Ebre entre divendres i dissabte. De fet, ja "no queden afectacions importants" i "els cabals dels rius tendeixen a la baixa, tot i que encara són superiors als habituals". Paral·lelament, aquest diumenge a la matinada s'ha reobert parcialment la C-12, que estava tallada a l'altura de Tortosa per esfondraments del paviment entre els quilòmetres 9 i 9,50. Des d'aleshores es dóna pas alternatiu regulat per semàfors als vehicles dels dos sentits de la marxa.  El telèfon d'emergències 112 va rebre entre divendres i dissabte a les 10 del matí 595 trucades relacionades amb el temporal. Per la seva banda, els Bombers de la Generalitat van fer entre les 10 de la nit i les 10 del matí 46 serveis, la majoria per arbres caiguts i per inundacions.

Summary: Protecció Civil desactiva la prealerta de l'Inuncat un cop finalitzat l'episodi de pluges


Tremp recuperarà un sender natural d'1,5 quilòmetres en el transcurs de la Font-vella gràcies a ajuts dels fons FEDER. En aquest espai es crearà una zona per a vianants que permetrà gaudir d'aquest pulmó verd de la ciutat. La recuperació d'aquest recorregut inclou valoritzar elements patrimonials existents com el pont romànic de Sant Jaume o les antigues adoberies. D'altra banda, al municipi d'Isona es farà visible una part de l'antiga Vila romana de Llorís i es connectarà a través d'un traçat per a vianants amb el centre de la població. L'objectiu és valoritzar i ajudar a la interpretació del patrimoni de l'època romana a Isona. Tots aquests projectes estan inclosos dins el projecte FEDER 'Valorització del Patrimoni Cultural i Natural per a la Dinamització Turística del Pallars Jussà''. La inversió que destinarà aquest programa al Jussà serà de més de 1,2 MEUR. El secretari d'Administracions Locals del departament de Governació, Joaquim Ferrer, ha presentat els projectes que es duran a terme al Pallars Jussà i ha destacat la feina i la cooperació entre les administracions per tirar endavant aquests projectes. A la recuperació del sender de Tremp s'hi destinaran 325.000 euros i per una acció complementària de recuperació ambiental del parc del Pinell situat a la mateixa ciutat i un dels grans espais verd s'hi invertiran 60.000 euros. Al municipi de Senterada, se senyalitzaran un seguit d'itineraris per donar a conèixer el patrimoni megalític d'aquesta part de la comarca (inversió de 43.047 euros). En aquesta actuació es posarà un accent especial en els valors geològics i paleontològics senyalitzant espais en el marc de la candidatura que s'impulsa a la comarca per ser reconeguts com a Geoparc per la Unesco (86.450 euros). Paral·lelament, s'impulsarà la remodelació de la proposta expositiva del Museu Paleontològic i dels Dinosaures del Pirineu ubicat a Isona (inversió de 315.000 euros). Es vol convertir aquest espai en el centre neuràlgic del senderisme tematitzat a la comarca i fer-lo més pedagògic i divulgatiu i no tant científic. Dins del programa FEDER també es contempla la implantació d'un sistema de vídeo digital amb transmissió IP (inversió 23.000 euros) per tal de recuperar la visió en directe de les aus rapinyaires de la Serra de Sant Gervàs des de l'Epicentre i el Casal dels Voltos de la Terreta. El president del Consell Comarcal del Pallars Jussà, Constante Aranda, ha destacat que les actuacions d'aquest projecte s'inclouen en l'estratègia comarcal de divulgació i aprofitament sostenible del patrimoni natural i cultural com a eix de desenvolupament per avançar en la dinamització turística.

Summary: Els FEDER permetran recuperar les antigues adoberies de Tremp i visualitzar una part de la vila romana d'Isona


Els Mossos d'Esquadra han detingut dos homes –de 41 i 57 anys, de nacionalitat espanyola i veïns de l'Escala- per tenir una plantació de marihuana en una nau industrial de Vilablareix (Gironès). Se'ls imputa un delicte de salut pública i un altre de defraudació de fluid elèctric i anàlogues per haver connectat la instal·lació elèctrica a l'enllumenat públic. Els fets van passar el 7 d'octubre passat quan es va tenir coneixement d'una possible plantació en aquest indret. Els agents van sentir una forta olor de la droga des de la porta i van localitzar un treballador que va fer venir el propietari de la nau. Després de la inspecció, van trobar que a la planta superior hi havia 54 plantes de fins a 100 centímetres, 3.880 esqueixos i planter, i se'ls va detenir. La policia va tenir coneixement d'una possible plantació de marihuana en una nau industrial de Vilablareix (Gironès) i dos agents de la Unitat d'Investigació de Girona van anar a comprovar-ho el 7 d'octubre passat. Un cop allà, la policia ja va sentir una forta olor a marihuana des de la porta alhora que van topar-se amb un treballador. Aquest va trucar per telèfon al propietari de la nau que seguidament es va presentar al lloc.  Durant la inspecció, els agents van trobar estanteries amb material per cultivar marihuana a la primera planta. Seguidament, a la part superior de la nau van localitzar una extensa plantació. Hi havia  54 plantes d'entre 90 i 100 centímetres, 3.880 esqueixos i planter de fins a 10 centímetres d'alt.  Per tot plegat, la policia va detenir els dos homes com a presumptes autors d'un delicte contra la salut pública. Com que la instal·lació elèctrica estava connectada a l'enllumenat públic, també se'ls va imputar un delicte de defraudació de fluid elèctric.   Els detinguts són dos homes –de 41 i 57 anys, de nacionalitat espanyola i veïns de l'Escala-, que no tenien antecedents. Van quedar en llibertat i seran citats properament per tal de comparèixer davant del jutjat d'instrucció en funcions de guàrdia de Girona. Tres detinguts a Blanes per cultivar marihuana en un terreny rústic  En una altra operació policial, els Mossos d'Esquadra van detenir tres homes per cultivar marihuana en una finca rústica de Blanes, concretament al barri de Ca l'Aguidó (Selva). A finals de setembre una patrulla hi havia localitzat una gran plantació i el dia 1 d'octubre passat una unitat d'investigació va traslladar-se fins al lloc i van registrar la finca. Hi havia unes cent plantes de marihuana en estat de floració i a punt de recollir. Quan els agents s'hi van aproximar, van veure sortir cinc individus del mas de la finca. Dos d'ells van poder fugir en direcció a la muntanya i els restants van ser interceptats i detinguts.  Durant la inspecció a la zona, els investigadors van trobar un hivernacle de petites   dimensions amb plantes de marihuana al seu interior en estat de floració i una caravana que feia funcions d'assecador amb moltes plantes a l'interior i material per al cultiu.   L'endemà, amb una ordre judicial d'entrada i perquisició al mas, els mossos van intervenir marihuana, una balança de precisió, diversos telèfons mòbils i rellotges dels quals s'investiga si poden ser de procedència il·lícita.   El pes total net de la marihuana intervinguda dins del mas era de 37 quilograms.    Els detinguts són tres homes de 26, 54 i 56 anys, de nacionalitat marroquina i espanyola, amb domicilis a Còrdova i Blanes respectivament, com a presumptes autors d'un delicte contra la salut pública. Dos d'ells no tenien antecedents. Tots van passar el dia 6 d'octubre a disposició del jutjat d'instrucció en funcions de guàrdia de Blanes, el qual va decretar la seva llibertat amb càrrecs. La investigació continua oberta i no es descarten més detencions.

Summary: Dos detinguts a Vilablareix per cultivar una cinquantena de plantes de marihuana i prop de 4.000 esqueixos en una nau